Prvi čovjek konzervativne udruge Vigilare, Vice Batarelo, dao je opširan intervju za vjerski portal Bitno.net, u kojem otkriva svoje veliko zadovoljstvo ulaskom konzervativnih ideja u politički mainstream, te najavljuje sljedeći veliki projekt – potpuna zakonska zabrana abortusa u Hrvatskoj, te društvo i zakone koji su utemeljeni na kršćanskim vrijednostima

Na pitanje vidi li u Hrvatskoj ijednu osobu koja se, poput njega, zalaže za potpunu zakonsku zabranu abortusa, Batarelo odgovara:

'Prvo, mi u Hrvatskoj pogrešno mislimo da je dovoljno da izađemo na izbore, damo svoj glas i političari će odraditi ono što bismo mi trebali. Ne, to je kontinuirani proces u kojem građani i civilno društvo moraju stalno nešto tražiti i shvatiti da su političari – sluge. Oni su tu da predstavljaju narod. Ako mi šutimo, oni će govoriti ono što misle da je najbolje.

Sada se polako vidi u nekim većim strankama kako taj neki konzervativni pogled postaje potpuno normalan stvar i dio političkog mainstreama. Mislim da od konkretnih ljudi možemo istaknuti Marijanu Petir, a u Hrvatskoj Ladislava Ilčića. Vjerojatno ima i drugih ljudi, naročito u HDZ-u. To je proces za koji se mi nadamo da će među tim desnim ili konzervativnim strankama kroz par godina postati dio njihova političkog mainstreama – kao republikanci u SAD-u. Svi republikanski kandidati su pro-life, to se podrazumijeva, to je dio mainstreama.

Znači, prvo ide senzibiliziranje, zatim političari i na kraju zakoni.

Mi kao Vigilare stvari govorimo jasno, ali pokušavamo na gentlemanski način. Ja razumijem da postoji drugo mišljenje i to je sloboda. Mi senzibiliziramo na jedan miran način. Tek na kraju će uslijediti zakoni. Poljaci su to napravili već 1994. Oni su promijenili zakon i ostavili samo određene mogućnosti u kojima žena smije pobaciti. S 38 milijuna stanovnika oni imaju negdje oko 500 službenih pobačaja, kod nas je oko 5000 službenih. Svi trebamo više na tome raditi. Naša Crkva je puno puta izašla s tim pitanjem. Crkva je također faktor u društvu i treba govoriti o tome. Znam da će mnogi reći: 'Da, ali tko i kako će se skrbiti za to dijete?', međutim uvijek se vraćamo na prvo načelo – ako vjerujemo da je to ljudsko biće, onda ćemo naći način.'

Šefa Vigilarea je novinar Bitno.net-a pitao i kako procjenjuje onime što je Vigilare napravio u posljednjih osam godina.

'Baš sam sinoć razgovarao o tome kako je sve počelo. Ima onaj izraz 'odabrao Đelo Hadžiselimović', a naša prva intervencija baš se doticala njega. On je izabrao neki dokumentarac pun seksualnih perverzija koji je išao usred bijela dana i mame su poludjele, zvale me na posao. Onda sam ja javio stotinjak svojih prijatelja da pošalju protestne e-mailove. HRT je taj dan dobio 3000 protestnih e-mailova i skoro su ga suspendirali, iako nemam ništa osobno protiv Đele Hadžiselimovića. Od tada do danas, baš sam gledao neki dan, toliko akcija, toliko e-mail akcija, toliko uspjeha kada se dobri ljudi umreže i konkretno djeluju. Hvala svima!

Lijepo mi je bilo kad smo uspjeli u roku 24 sata maknuti one blasfemične plakate s Majkom Božjom. Bilo mi je sjajno kad su došle Judith Reisman i Lila Rose. Sada vidimo da su, ne samo Vigilare nego i sve ove udruge koje su se kasnije stvarale, ove srodne udruge, postale dio mainstreama, da utječemo na društvo. Vi se ne morate slagati s onim što i kako radimo, ali to je dobro za demokraciju. Tu bih napomenuo kako mi još uvijek ne želimo niti ćemo htjeti novce od države, ako ljudi misle da dobro radimo, uplatit će donaciju.

Svakako mislim da slika Hrvatske nije ista tada i danas. Imali smo jedan veliki referendum, imali smo akciju 'I ja sam bio embrij' sa 133 000 potpisa. Što god mi radimo to uđe u mainstream, od premijera do kulturnjaka. Nije bit u Vigilareu, već u poticaju ljudima da se jave, da ne šute i bitna poruka da se stvari u Hrvatskoj mogu mijenjati. Vigilare to radi na svoj način, a drugi na svoj', rekao je Batarelo.

Koji je konačni cilj 'konzervativne revolucije', na čijem čelu su upravo Batarelo i njegov Vigilare?

'Uvijek se nasmijem kada čujem taj bombastičan izraz 'konzervativna revolucija'. Nisam o tome razmišljao do sada. Ali bit ću otvoren, konačni cilj je ponovno otkriti i ne sramiti se svojih kršćanskih korijena i svega što ide s time. Želimo da zakon i društvo bude temeljeno na kršćanskim načelima i vrijednostima jer je kršćanstvo stvorilo zapadnu civilizaciju.

Stalno se govori o mračnom srednjem vijeku, ali u srednjem vijeku je bila visoka kultura. Nikada se u povijesti čovječanstva nije stvorilo jedno tako društvo. Nakon toga dolazi i znanost i sveučilišta i bolnice, sve je to krenulo iz takvog jedno razdoblja. Zašto to imamo? Zbog naše vjere, zbog Isusa Krista, Sina Božjega koji je tu došao. Kršćanstvo je spojilo ratio et fides, vjeru i razum. Zašto kineska, islamska i druge civilizacije to nisu uspjele? Nitko nije napravio što i kršćanstvo, zato što je dozvolilo razum, poštivalo ljudsku slobodu i poticalo osobni odnos s Bogom.

Jedan mali primjer, u vrijeme Aristotela ljudi nisu imali taj način razmišljanja, tu metodologiju, tu znanost. Aristotel je rekao da ako u rukama držiš dva kamena, manji i veći, i ako ih pustiš, oni će istovremeno pasti. On nije to išao metodologički ispitati, da ode do neke litice i baci kamen, tek je kršćanstvo dozvolilo cijelu tehnološku promjenu. Ako želimo kao društvo funkcionirati, važno je da se vratimo tim kršćanskim temeljima, da ljudi to poštuju kao temelj Hrvatske, temelj Europe. I to bez pardona, na to moramo biti ponosni. Mi smo sinovi i kćeri Božje i želimo pokazati tu ljepotu poruke, ljepotu Krista kao jedinog spasitelja svijeta. Prije Krista nije bilo milosrđa. Ubijala su se djeca, curice, žene maltretirale, tek nakon Krista govori se o milosrđu, zašto se sramiti toga? Koji su racionalni razlozi tog srama? Ne moramo nasjesti na etiketiranje od nekih niti da se razvije kompleks manje vrijednosti kao što se radilo u vrijeme komunizma', rekao je Batarelo.